IXEF WIS SIN: TASUQILT N WUNGAL tettnadi tumert, kečč ad as d-tceyyԑeḍ lmerta ad tt-id-tgaber, deg tgerjumt-is i d-itteffeɣ yizli n lferḥ, maca tmedleḍ-as icenfiren s yiɣilifen, tcuddeḍ-as iles s lxiq, s yiḍudan-ik uffiren tetteffreḍ aqraḥ-is s tiẓeḍt, s yiḍudan-ik i d-ittbanen tezziḍ-as-d urfan i talwit-is, deg umkan-is teffreḍ asgunfu d talwit , ma ɣer tama-s tserseḍ tuggdi d leԑtab s lebɣi-k, ad d-tsekreḍ asqiḍ-is, seg usqiḍ-is ad d-ffɣent tucciḍin-is, s lebɣi-k i tettwali ayen i yelhan di lxelq-ik, s lebɣi-k ad d-yuɣal d ddeԑwessu fell-as, s lmektub-ik ad tsemlaleḍ taneffut-is d tfekka tucbiḥt, s yiss ad terreḍ tafekka-s d asfel i wannuz, Kečč ad tt-tesizdgeḍ s yimeṭṭi-s, maca d imeṭṭi-s i tt-isdubun, d kečč i as-yeččuren aԑebbuḍ-is d aɣrum n urgaz, ad tuɣaleḍ ad teččareḍ uraw n urgaz s tԑeqqayin n wul-is(imeṭṭawen), Kečč a Rebbi teldiḍ-d allen-iw s tayri, maca d tayri iyi-sdreɣlen, s yicenfiren-ik tsudneḍ-iyi, s ufus-ik ammeqqran tewwteḍ-iyi, kečč teẓẓiḍ deg wul-iw tajeğğigt tamellalt tezziḍ-as-d isennanen, kečč ass-a tsemlaleḍ taneffut-iw d uqcic i ḥemmleɣ, d tfekkaw d urgaz ur ssineɣ, turzeḍ ussan-iw , ԑawen-iyi akken ad as-izmireɣ i ṭṭrad-agi, ḥrez-iyi d tazeddgant arma mmuteɣ… Akken tebɣiḍ a Rebbi, isem-ik ad yeqqim d uɣris i lebda…